Kuo: iPhone SE2 bliver svært billig

Ming-Chi Kuo, der er analytiker med speciale i Apple og rygtesmed extraordinaire, mener at iPhone SE2 er lige i horisonten. Ifølge MacRumours forventer Kuo at efterfølgeren til Apples populære budgetmodel lander i det første kvartal af 2020 – omkring fire år efter den originale udgave udkom.

Kuo forventer at iPhone SE2 vil være udrustet med den samme A13-processor som iPhone 11, 3 gigabyte RAM og lagerplads på enten 64 eller 128 gigabyte. Som med originalen, da den blev lanceret, vil SE2 altså have potent indmad, der ikke adskiller sig voldsomt fra flagskibsmodellerne. Apple skærer i stedet på kameraer og skærmen, mener analytikeren.

iPhone 5-designet er stadig svært populært, men ifølge rygterne vil iPhone SE2 i stedet være modelleret efter iPhone 8, komplet med tykke rammer om skærmens top og bund. Det underbygges af en artikel som nyhedstjenesten Bloomberg bragte i september måned.

Det betyder også, at Touch ID får et “comeback” i hjemknappen på SE2.

Til gengæld vil prisen være lav. Ifølge Kuo vil den ryge på hylderne til 399 dollars, hvilket svarer til en dansk pris på 3.499 kroner. Det mindste Apple Watch Series 5 sælges til 399 dollars / 3.499 kroner. Til den pris vil iPhone SE2 kunne konkurrere mod billige kinesere og Googles Pixel-telefoner.

Kuo: iPhone SE2 bliver svært billig